Scho wieder so frueh ufstah!!! Im Moment han ich gar kei Ferie... bin grad chli reise-mued. Huet bin ich am 04.30 as Busterminal und  daenn im Bus bis 15.30h. Momentan han ichs Busfahre chli satt, isch chli viel gsi i de letschte Taeg. Zviel Geholper, schlechti Film (im letschte Bus "Der weisse Hai" ca. us em Jahr 1980), sehr luuti oft schrecklichi und chrosigi Musig. No ca. 6-8h im Bus bis uf Lima (evtl. i 2 Etappe) und daenn han ich 10 taeg rueh vo Bus, wil ich uf Galapagos uf em Schiff bin.  Aber glich no zur  Fahrt: vo Arequipa ischs i churzer Ziit vo 2300M as Meer gange. D Landschaft hett au uf em Mond choene si: Vulkan, grau-brune Sand, Felse, kei Vegetation. Wunderschoene Sunneufgang, bin aber no zmued gsi zum d Kamera uspacke und foetle (Ja, das isch fast es Wunder). Daenn di laengst Ziit am Meer entlang: Wuesti, zum Teil Sandstrand, zum Teil Felse, kein Baum/Schatte, kei Gras, heiss. En Lastwagefahrer haet wohl dringend Abchuelig brucht und isch mit em Lastwage ueber e steili Boeschig ca. 3 Meter abegfahre/gheit, daenn uf d Siite kippet und d Fuehrerkabine isch ueber de naechste Schwelle bis zum Meer ghanget (ca. 2 Meter). Und ca. 30 Schaulustigi sind um de Lastwage gstande. Isch erst de 2 Unfall, wo ich gseh han i unzaehlige Stunde uf de Strass. (De 1. isch es Taxi vor 2 Taeg gsi.) Bin erstuhnt, wie "normal" d Bus da fahred, han no nie Angst gha.    Morn flueg ich ueber di  weltbekannte Nazca-Linie... und wil d Sicht am Morge am beste isch, wird ich bereits 6.45h abgholt. Oh moecht doch endlich mal usschlafe, gan jetzt daenn go schlafe, isch zwar erst 6i. Bin no chli im Internet zum Verdaue.    Naechste Tag:  Jaja, Abholservice... ueber das han ich doch erst grad gschriebe (Cusco und Arequipa mit Verspaetig/Chaos). Bin wieder dra erinneret worde, dass ich ebe in Suedamerika bin. 6.50h bin ich parat gsi au wenn s Ufstah schwer gfalle isch. Di nette Dame vo de Reception, wo ich de Flug buechet han, haet mich daenn informiert, dass sich d Ziit gaenderet haet: neu 8i. Bin daenn richtig verschrocke, wo de scho 7.58h da gsi isch. ;-)  An Flughafe mit ca. 8 andere, haend e en Film (Raubkopie i schlaechter Qualitaet) ueber d Nazca-Linie  und verschiedeni Theorie ueber d Entstehig glueget. Au d Theorie vom Erich von Daeniken us de CH isch vorgstellt worde. Allerdings bezwifled Experte (und au ich, obwohl noed Experte), dass d Linie und Figure wuerklich vo Usserirdische erschaffe worde sind. Wohl eher dur s Volk vo de Nazcas erschaffe, wo einersiits sehr intelligenti Strukture gschaffe haend zum Wasser ufbewahre, andersiits aber au Schamane gha haend wo uf Droge gmeint haend si choened fluege. In Nazca raegnets normalerwiis zwueschet 0 und 20  Minute pro Jahr, alles Wasser stroehmt vo de Berge i de Ferni i die Hochebeni, ca. 500M.u.M.. D Linie sind wahrschinlich zur Ehrig vo Goetter erschaffe worde, vieli sind aber nur us de Luft ersichtlich, obwohl d Nazcas wohl noed haend choene fluege in Wuerklichkeit.  Anyway, waehrend em Film bin ich (und nur ich) abgholt worde... muess pressiere, wil grad en Platz frei worde isch i emene Flueger. Naja, mit daem Typ ueber d Strass graennt... zum det 1/2h warte uf de Flug, statt de Rest vom Film luege  mit de andere. ;-) Han nachane ghoert, dass es nueme bsunders spannend gsi waer.  De Flug saelber haet Spass gmacht: vieli engi Kurve i extremer Schraeglag, demit alli Passagier d Figure uf ihre Siite haend choene bestuhne. Isch spannend, was die alles erschaffe haend: ei Figur isch en Aff, obwohls erst hunderti km entfernt Affe git, en Kolibri, Kondor u.s.w. dezu geometrischi Figure in Perfektion. S Ganz isch eifach raecht schnell gange, mit Fotografiere bin ich kum nah cho. Mal luege, ob mer uf de  Foeteli oepis chan erkaenne. Aber de Flug isch wuerklich witzig gsi.